ประกันงานหด ดอกเบี้ยขาลง แบงก์เมินให้กู้
อัตราดอกเบี้ยลด ประกันวินาศภัยหืดจับงานใหม่หด สวนทางประกันชีวิตยอดขายเพิ่ม
17 มี.ค. 2558

อัตราดอกเบี้ยลด ประกันวินาศภัยหืดจับงานใหม่หด สวนทางประกันชีวิตยอดขายเพิ่ม 
นายกี่เดช อนันต์ศิริประภา ผู้อำนวยการบริหาร สมาคมประกันวินาศภัยไทย เปิดเผยว่า อัตราดอกเบี้ยที่ปรับลดลงในขณะนี้จะส่งผลทำให้ไม่มีลูกค้าใหม่ๆ เพราะธนาคารชะลอการปล่อยสินเชื่อบ้านสินเชื่อรถ และสินเชื่ออุตสาหกรรมขนาดใหญ่ เมื่อไม่มีการซื้อทรัพย์สินใหม่ และไม่มีการลงทุนใหม่ ทำให้ไม่มีการซื้อประกันภัย 
“ไตรมาสแรกต้องรอดูว่าอัตราการเติบโตของเศรษฐกิจไทยจะเป็นอย่างไร ซึ่งจากการที่หลายฝ่ายประเมินไม่น่าจะดี แต่ยังไม่มีใครฟันธงตอนนี้ การเติบโตของเบี้ยประกันวินาศภัยจะเติบโตเป็น 2 เท่าของเศรษฐกิจ ถ้าเศรษฐกิจโตต่ำ เราก็โตต่ำเช่นเดียวกัน” นายกี่เดช กล่าว
นายกี่เดช กล่าวว่า ขณะที่ผลกระทบกับการลงทุนจะส่งผลเร็ว เพราะบริษัทประกันวินาศภัยส่วนใหญ่จะลงทุนในเงินฝากเพื่อเตรียมสภาพคล่องจ่ายสินไหมทดแทนให้กับลูกค้า เมื่ออัตราดอกเบี้ยเงินฝากลดลง ทำให้ผลตอบแทนจากการลงทุนลดลงด้วย การจะเอาตัวรอดได้ในยุคเศรษฐกิจชะลอตัวคือต้องระมัดระวังในการพิจารณารับประกันภัย ถ้าคิดราคาเบี้ยที่เหมาะสมจะทำให้สามารถหากำไรจากการรับประกันภัยได้
นายสาระ ล่ำซำ นายกสมาคมประกันชีวิตไทย กล่าวว่า ธุรกิจประกันชีวิตจะได้รับผลดีจากแนวโน้มอัตราดอกเบี้ยที่ลดลง เพราะจะทำให้สินค้ามีความน่าสนใจมากขึ้นจากการที่มีทั้งส่วนของการออมทรัพย์ที่ได้รับผลตอบแทน และความคุ้มครองชีวิต รวมถึงความคุ้มครองด้านสุขภาพ โดยเดือนแรกธุรกิจยังไปได้ดีเบี้ยรับรวมทั้งระบบยังโตได้ตามเป้าหมาย
ทั้งนี้ สมาคมประกันชีวิตไทยรายงานว่า เดือน ม.ค.ที่ผ่านมา ธุรกิจประกันชีวิตทั้งระบบมีเบี้ยลูกค้ารายใหม่รวม 7,893 ล้านบาท ลดลง 7% เบี้ยต่ออายุ 3.06 หมื่นล้านบาท เพิ่มขึ้น 15.6% เบี้ยประกันชำระครั้งเดียว 3,053 ล้านบาท เพิ่มขึ้น 2% รวมเบี้ยรับทุกประเภท 4.15 หมื่นล้านบาท เพิ่มขึ้น 10% ส่วนอัตราดอกเบี้ยต่ำสุดที่ประกันชีวิตให้ลูกค้าปัจจุบันอยู่ที่ 2% สูงกว่าอัตราดอกเบี้ยนโยบายซึ่งอยู่ที่ 1.75% และยังมีความคุ้มครองชีวิตอีกด้วย ทำให้ดึงดูดความสนใจจากลูกค้าเงินฝากได้
“เราเชื่อว่าทั้งปีเบี้ยใหม่จะเติบโตประมาณ 10% และเบี้ยรับรวมประมาณ 13% เพราะดอกเบี้ยนโยบายที่ลดลง จะทำให้บริษัทประกันชีวิตมีการแข่งขันกันออกสินค้าใหม่ๆ และบริการใหม่ๆ ออกมาอย่างต่อเนื่อง” นายสาระ กล่าว
นายสาระ กล่าวว่า ส่วนผลกระทบต่อการลงทุนจะกระทบต่อรายได้ใหม่ที่เข้ามาในปีนี้ ซึ่งเชื่อว่าทางบริษัทประกันชีวิตจะสามารถบริหารจัดการได้ เพราะที่ผ่านมาก็เจอเหตุการณ์อัตราดอกเบี้ยปรับขึ้น ปรับลงมาตลอด และได้ออกกรมธรรม์ใหม่ๆ ที่สอดคล้องกับอัตราดอกเบี้ยที่ปรับตัวลดลง